Document ID: 32008R0601

REGULAMENTUL (CE) NR. 601/2008 AL COMISIEI
din 25 iunie 2008
privind măsurile de protecție care se aplică anumitor produse pescărești importate din Gabon și destinate consumului uman
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b),
întrucât:
(1)
În conformitate cu Regulamentul (CE) nr. 178/2002, trebuie adoptate măsurile necesare în cazul în care este evident că produsele alimentare importate dintr-o țară terță ar putea constitui un pericol grav pentru sănătatea oamenilor, a animalelor sau pentru mediu, iar pericolul respectiv nu poate fi combătut în mod satisfăcător prin măsuri luate de statul membru (statele membre) în cauză.
(2)
O inspecție comunitară desfășurată în 2007 în Gabon a dezvăluit nereguli grave în ceea ce privește anumite produse pescărești destinate exportului în Comunitatea Europeană. Au fost identificate insuficiențe grave, în special în ceea ce privește capacitatea autorităților gaboneze de a lua măsuri corective atunci când sunt înregistrate niveluri ridicate de metale grele și sulfiți.
(3)
Regulamentul (CE) nr. 1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (2) stabilește nivelurile maxime de metale grele autorizate în anumite produse pescărești.
(4)
Directiva 95/2/CE a Parlamentului European și a Consiliului din 20 februarie 1995 privind aditivii alimentari, alții decât coloranții și îndulcitorii (3) stabilește nivelurile maxime de sulfiți în anumite produse pescărești.
(5)
Prin urmare, statele membre ar trebui să efectueze controale corespunzătoare asupra anumitor produse pescărești din Gabon, la sosirea acestora la frontiera comunitară, pentru a se asigura că ele respectă Regulamentul (CE) nr. 1881/2006 și Directiva 95/2/CE în ceea ce privește metalele grele și, respectiv, sulfiții.
(6)
Statele membre vor utiliza planuri de eșantionare și metode de analiză corespunzătoare pentru aceste controale. Pentru eșantionarea și analizarea metalelor grele se va aplica Regulamentul (CE) nr. 333/2007 al Comisiei (4).
(7)
Regulamentul (CE) nr. 178/2002 stabilește Sistemul de alertă rapidă pentru alimente și hrana pentru animale care ar trebui folosit pentru punerea în aplicare a obligației de informare reciprocă prevăzută la articolul 22 alineatul (2) din Directiva 97/78/CE a Consiliului (5). În plus, statele membre vor informa Comisia prin rapoarte periodice cu privire la toate rezultatele analitice ale controalelor oficiale asupra loturilor de produse pescărești provenind din Gabon, care fac obiectul prezentului regulament.
(8)
Prezentul regulament va fi revizuit după un an în lumina garanțiilor oferite de autoritățile competente din Gabon și pe baza rezultatelor testelor efectuate de către statele membre. Ar putea fi necesară o nouă inspecție a Comisiei în vederea verificării garanțiilor oferite.
(9)
Toate cheltuielile care decurg din aplicarea prezentului regulament vor fi acoperite de expeditor, de destinatar sau de agentul acestuia.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Prezentul regulament se aplică acelor produse pescărești provenind din Gabon care sunt destinate consumului uman și care fac obiectul Regulamentului (CE) nr. 1881/2006 în ceea ce privește metalele grele și al Directivei 95/2/CE în ceea ce privește sulfiții.
Articolul 2
(1) Statele membre, aplicând planuri de eșantionare și metode de analiză corespunzătoare, se asigură că fiecare lot de produse care fac obiectul articolului 1 este supus testelor necesare pentru a asigura că produsele în cauză respectă dispozițiile prevăzute în Regulamentul (CE) nr. 1881/2006 în ceea ce privește metalele grele și în Directiva 95/2/CE în ceea ce privește sulfiții. În cazul metalelor grele, eșantionarea și analizele vor fi efectuate în conformitate cu Regulamentul (CE) nr. 333/2007.
(2) Statele membre înaintează Comisiei, la un interval de trei luni, un raport care conține toate rezultatele analitice ale controalelor oficiale asupra loturilor de produse care fac obiectul articolului 1. Raportul respectiv trebuie să fie prezentat în cursul primei luni după sfârșitul fiecărui trimestru (aprilie, iulie, octombrie și ianuarie).
(3) Se utilizează formatul comun de raportare din anexa la prezentul regulament.
Articolul 3
Statele membre nu autorizează importuri ale produselor menționate la articolul 1 dacă se constată că acestea nu respectă dispozițiile articolului 2 alineatul (1).
Articolul 4
Toate cheltuielile care decurg din aplicarea prezentului regulament sunt acoperite de expeditor, de destinatar sau de agentul oricăruia dintre aceștia.
Articolul 5
Prezentul regulament va fi revizuit în lumina garanțiilor oferite de autoritățile competente din Gabon și pe baza rezultatelor testelor menționate la articolul 2. Ar putea fi necesară o nouă inspecție a Comisiei pentru verificarea garanțiilor oferite.
Articolul 6
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 iunie 2008.

Labels: 1
0
3
6
18